Erfgeld te swaar om te draFoto: Picture-Alliance, dpa ŉ Duitse bankier moes ses maande lank tel aan 1,2 miljoen pennies (ongeveer 17c elk) wat ŉ vragmotorbestuurder aan sy familie agtergelaat het. Die gesin wou die vrag pennies deponeer en ŉ klerk moes per hand die pennies begin tel. Die bankier het uiteindelik verlede week die laaste van die 2,5 ton pennies getel, aldus die openbare uitsaaier NDR. Die voormalige vragmotorbestuurder het die pennies oor 30 jaar versamel en dit aan sy familie bemaak. Hy het die 1,2 miljoen pennies in honderde vrieskassakkies gepak. Die pennies is die kleinste eenheid Deutschmark, die geldeenheid van die Federale Republiek van Duitsland voor die euro in 2002 ingestel is. Die vragmotorbestuurder is in Mei oorlede. Dit was nie moontlik om die pennies in ŉ masjien te tel nie, aangesien sommige daarvan geroes was en aan mekaar vasgesit het, het Wolfgang Kemereit, die ywerige werknemer van die Oldenburg-tak van Deutsche Bundesbank, aan NDR verduidelik. Hy het met sy gewone bankpligte voortgegaan en tussendeur die pennies getel. Dit het hom ongeveer ŉ uur lank geneem om elke sak te tel. “Ek het elke pennie in my hand gehou,” het hy aan NDR gesê. “Ek geniet sulke goed, so dit was nie ŉ probleem nie.” Die waarde van die pennies beloop €8 000 (ongeveer R120 000), ŉ onverwagse erflating vir die familie van die oorlede man. Alhoewel Deutschmark sedert 2002 nie meer in gebruik is nie, kan dit onbepaald geruil word by enige tak van die Bundesbank. Die wisselkoers tussen Deutschmark en die euro is 1.96 Deutschmark tot €1. Volgens die Bundesbank is ongeveer 13 miljard DM (€6.48 miljoen) nog steeds in sirkulasie in papiergeld en munte.